DA Den Europæiske Unions Tidende L 344/3

OVERSÆTTELSE

AFTALE

i form af brevveksling mellem Den Europæiske Union og Republikken Mali om status for Den Europæiske Unions FSFP-mission i Mali (EUCAP Sahel Mali)

Bruxelles, den 20. oktober 2014

Hr.

Inden for rammerne af den fælles sikkerheds- og forsvarspolitik deployerede Unionen i februar 2013 en militær mission for at bidrage til uddannelsen af Malis væbnede styrker (EUTM Mali). Unionen deployerede i april 2014 på samme måde en civil mission til støtte for de interne maliske sikkerhedsstyrker (EUCAP Sahel Mali). Status for EUCAP Sahel Mali og dens personale skal være genstand for en international aftale, der indgås mellem Den Europæiske Union og Republikken Mali.

Som bekendt indgik Republikken Mali den 4. april 2013 en aftale om status i Republikken Mali for EUTM Mali. Bestemmelserne i nævnte aftale er med undtagelse af visse bestemmelser fuldstændig tilpasset behovene for EUCAP Sahel Mali. Jeg foreslår, at alle nævnte aftales bestemmelser (artikel 1-19) med undtagelse af artikel 1, stk. 3, litra e), og artikel 13, stk. 2-5, finder anvendelse på EUCAP Sahel Mali, idet

— alle henvisninger til EUTM Mali betragtes som henvisninger til EUCAP Sahel Mali

— ordene »det militære hovedkvarter« i artikel 1, stk. 3, litra a), erstattes af ordene »hovedkvarter for EUCAP Sahel Mali«

— definitionen af »den øverstbefalende for missionen« i artikel 1, stk. 3, litra c), ændres til følgende definition: »»missionschefen«: chefen for EUCAP Sahel Mali i indsatsområdet«

— ordene »Militært (…) personel« i artikel 9, stk. 2, erstattes af ordet »(…) personale«

— ordene »værtsstatens væbnede styrker« i artikel 10, stk. 3, erstattes af ordene »værtsstatens egne ansatte eller civile instruktører«.

Jeg ville være Dem taknemmelig for at meddele mig, hvorvidt De er indforstået med disse forslag.

I bekræftende fald vil dette brev og Deres svar tilsammen udgøre en juridisk bindende international aftale mellem Den Europæiske Union og Republikken Mali om status for EUCAP Sahel Mali, som træder i kraft på datoen for modtagelsen af Deres svar.

Modtag hr. forsikringen om min mest udmærkede højagtelse.

På Den Europæiske Unions vegne

Bamako, den 31. oktober 2014

Fr.

Jeg takker for Deres brev af 20. oktober 2014 om status på Republikken Malis område for Den Europæiske Unions mission i Mali (EUCAP Sahel Mali), der er affattet således:

»Inden for rammerne af den fælles sikkerheds- og forsvarspolitik deployerede Unionen i februar 2013 en militær mission for at bidrage til uddannelsen af Malis væbnede styrker (EUTM Mali). Unionen deployerede i april 2014 på samme måde en civil mission til støtte for de interne maliske sikkerhedsstyrker (EUCAP Sahel Mali). Status for EUCAP Sahel Mali og dens personale skal være genstand for en international aftale, der indgås mellem Den Europæiske Union og Republikken Mali.

Som bekendt indgik Republikken Mali den 4. april 2013 en aftale om status i Republikken Mali for EUTM Mali. Bestemmelserne i nævnte aftale er med undtagelse af visse bestemmelser fuldstændig tilpasset behovene for EUCAP Sahel Mali. Jeg foreslår, at alle nævnte aftales bestemmelser (artikel 1-19) med undtagelse af artikel 1, stk. 3, litra e), og artikel 13, stk. 2-5, finder anvendelse på EUCAP Sahel Mali, idet

— alle henvisninger til EUTM Mali betragtes som henvisninger til EUCAP Sahel Mali

— ordene »det militære hovedkvarter« i artikel 1, stk. 3, litra a), erstattes af ordene »hovedkvarter for EUCAP Sahel Mali«

— definitionen »den øverstbefalende for missionen« i artikel 1, stk. 3, litra c), ændres til følgende definition: »»missionschefen«: chefen for EUCAP Sahel Mali i indsatsområdet«

— ordene »Militært (…) personel« i artikel 9, stk. 2, erstattes af ordet »(…) personale«

— ordene »værtsstatens væbnede styrker« i artikel 10, stk. 3, erstattes af ordene »værtsstatens egne ansatte eller civile instruktører«.

Jeg ville være Dem taknemmelig for at meddele mig, hvorvidt De er indforstået med disse forslag.

I bekræftende fald vil dette brev og Deres svar tilsammen udgøre en juridisk bindende international aftale mellem Den Europæiske Union og Republikken Mali om status for EUCAP Sahel Mali, som træder i kraft på datoen for modtagelsen af Deres svar.«

Jeg kan hermed meddele, at jeg er indforstået med betingelserne i Deres brev.

Modtag fr. forsikringen om min mest udmærkede højagtelse.